Place Vendôme

Place Vendôme on aukio Pariisin keskustassa. Se sijaitsee Tuileries’n puiston pohjoispuolella ja Église de la Madeleine -kirkon itäpuolella. Se on myös rue de la Paix -kadun alkupiste. Aukiolla sijaitsee Colonne Vendôme -voitonpylväs, jonka Ranskan keisari Napoleon pystytti Austerlitzin taistelun muistoksi. Place Vendôme muodostettiin alun perin ”aurinkokuningas” Ludvig XIV:n voitokkaiden armeijoiden kunniaksi, ja sen ensimmäinen nimi oli Place des Conquêtes. Nimi kuitenkin vaihdettiin muotoon Place Louis le Grand, kun joukkojen voitokkuus osoittautuikin varsin vaihtelevaksi. Ludvig XIV antoi aukion suunnittelun vuonna 1686 arkkitehti Jules Hardouin-Mansartin tehtäväksi. Kuningas joutui vetäytymään hankkeesta rahanpuutteen vuoksi, mutta yksityiset rahoittajat mahdollistivat rakentamisen jatkamisen. Hardouin-Mansartin suunnittelema aukiota kiertävä rakennus valmistui vuonna 1725. Aukion laidalla sijaitsee maailmankuulu luksushotelli Hôtel Ritz Paris ja lukuisia johtavien muotitalojen myymälöitä. Lähteet Aiheesta muualla Place Vendôme GoogleMapsissa Place Vendômen historia (englanniksi)